CDS máj 2018

# Posväť sa meno tvoje

*Podľa sv. Cypriána zvolanie „posväť sa meno tvoje“ v Otčenáši, o ktorom v našich témach na CDS uvažujeme, sa nevzťahuje na naše* ***želanie Bohu, aby sa posvätil našimi modlitbami, ale prosíme Pána, aby sa jeho meno posvätilo v nás.*** *Boh je jediný, ktorý posväcuje?! A ktorý dal príkaz : „Buďte svätí, lebo aj ja som svätý.“ Preto prosíme a žiadame, aby sme vytrvali v tom, čím sme začali byť, keď sme boli v krste posvätení. A o toto prosíme deň čo deň. Veď sa potrebujeme denne posväcovať, lebo denne hrešíme a svoje priestupky máme ustavičným posväcovaním očisťovať.*

**Posväť sa meno tvoje**! Kde? – V prvom rade v mojom srdci, v mojom živote. Som Božie dieťa, súčasť Božieho kráľovstva, telo Kristovo, ale súčasne aj časť sveta v Božom kráľovstve. Vo mne sa prelína Božie kráľovstvo a tento svet. Ten svet, ktorého moc a sláva je odovzdaná diablovi. *Potom ho diabol vyzdvihol, v jedinom okamihu mu ukázal všetky kráľovstvá sveta a vravel mu: „Dám ti všetku ich moc a slávu, lebo som ju dostal a dám ju komu chcem“* [Lk 4, 5-6].

Toto stretnutie Božieho a diabolského kráľovstva nie je možné bez boja. Som vo vojne, som bojiskom, som boj - plný rozporov, neistôt, malých víťazstiev i porážok...- keďže diabol i svet stále útočia, vojna stále trvá. Božie kráľovstvo trpí násilie, bráni sa, ustupuje i postupuje podľa toho, kam sa pridám ja. V tomto boji som obeť, cena, bojovník i rozhodca, lebo moja sloboda rozhoduje, kam sa prikloní víťazstvo. Božie kráľovstvo iste zvíťazí, len nie je isté, či vo mne. Nerozhodujem o celkovom víťazstve, ale len o tom, či budem mať na ňom účasť. Ten boj mi preto nemôže byť ľahostajný. To by bolo práve to, čo chce dosiahnuť diabol. To by bolo jeho víťazstvom.

Ale ešte horšie je, ak sme v tomto boji agentom diabla. Ak v druhých vedomie tohto boja zľahčujeme, znevažujeme. Či sa dal Ježiš ukrižovať zbytočne? Prehnal to? A tie milióny mučeníkov? Trpeli zbytočne? A čo ja? „Dobrý boj som bojoval...“ a bojujem?

**Meno.** O „Mene Božom“ sme už hovorili. Meno nás istým spôsobom definuje. Pri rôznych životných situáciách sa mení i to naše, dostávame ho pri krste, pri birmovke, pri manželstve u žien... v biblii sa Abram mení na Abraháma, Šimon na Petra, Šavol na Pavla. Meno viažuce sa k osobe ju definuje. Vyjadruje jej kvalitu, charakter, temperament, povahu, vlastnosti... Človek sa zmenil a zmenilo sa aj jeho meno.

Boh - naopak, je nemeniteľný. On sa nestáva lepším alebo horším, ale ostáva Otcom. Je ten istý včera, dnes i naveky. Je to človek, ktorý mu mení meno. Začína sa to horiacim kríkom, keď on sám vyjavuje a zároveň skrýva svoje meno tajuplným tetragramom YHWH. Ten, ktorý je. Potom El Šadai, Elohim, Adonaj... až po meno Otec – Abba. Posvätiť jeho meno teda značí nezneužívať ho vo svoj prospech, pre seba, pre to, čo mne vyhovuje. Pohanské národy mali boha na každú príležitosť: bohyňa plodnosti – Aštarta, boh úrody – Baal, boh vojny, boh mora, ... Človek by rád chytil Boha za nohy, stiahol ho z neba a prispôsobil si ho na svoj obraz. Už by nebol mojím Otcom, ktorý ma otcovsky sprevádza a vedie, ale čarovnou skrinkou, prostriedkom, ktorý zabezpečuje môj pozemský úspech. To je zneužitie mena.

**Meno vyjadruje možnosť oslovenia – tvorí vzťah.**

Ak poznáme meno niekoho, prestáva byť cudzím, môžeme ho osloviť, zoznámiť sa, komunikovať. S Bohom môžeme mať vzťah, odkedy nám zjavil svoje meno. To z neho robí Boha dosiahnuteľného nášmu svetu. *„Budem vzývať Meno Pánovo!“* Dosiahnuteľný a tým aj zraniteľný. *„Dal som poznať tvoje meno ľuďom“ [porov. Jn 17, 6] a: „Ohlásil som im tvoje meno a ešte ohlásim, aby láska, ktorou ma miluješ, bola v nich a aby som v nich bol ja“ [Jn 17, 26]. – Tak „by svet spoznal, že si ma ty poslal a že ich miluješ tak, ako miluješ mňa“ [Jn 17, 23].* Božie Meno sa posväcuje, keď poznávame jeho lásku k nám, prijímame sami seba od neho ako dar, súhlasíme s jeho otcovstvom a vo všetkom ho nadovšetko milujeme, a to bez strachu z nášho obmedzenia a z našej smrti. Jeho Meno bude posvätené – z našej strany –, ak aj v našej tvári bude žiariť Synova krása. Krása synovstva.

Čo značí pre mňa posvätiť jeho meno? Veď len On je ten, ktorý posväcuje!

Meno môže byť zneužité, pošpinené, poškvrnené. Čo všetko v dejinách sa stalo v mene Boha!!! Vojny, vraždy, zneužitia v mene Boha, ktorý na kríži sa vzdal všetkej moci a vyvolil si cestu nenásilia. Ako ja „používam“ Božie meno? S úctou, že ho aj tak nemôžem do hĺbky spoznať alebo ho používam na vlastné účely?

Boha si musíme priať, chcieť ho. Prijať ho a aj jeho zjavenie. Tým je mi jeho meno sväté! Je možné poznať ho a neuznať ho za Boha. A keď ho chceme, prijímame a uznávame, máme sa mu stať aj podobnými – aby sa v nás posvätilo jeho Meno.

Na zamyslenie:

* Boh si ma posvätil – vtlačil mi do duše nezmazateľný znak Každým svojím slovom, postojom, skutkom oslavujem, alebo znevažujem „svoju“ svätosť.

Oslavujem Božie meno alebo mu škodím?.

* Ako vnímam a praktizujem **druhé** Božie prikázanie „Nevezmeš meno svojho Boha nadarmo!“ ?